
საქართველოს ლტოლვილთა და განსახლების მინისტრის 

ბრძანება №480

2004 წლის 10 ნოემბერი 
ქ. თბილისი

საქართველოს ლტოლვილთა და განსახლების სამინისტროს კანცელარიის დებულების დამტკიცების შესახებ

„საქართველოს მთავრობის სტრუქტურის, უფლებამოსილებისა და საქმიანობის წესის შესახებ” საქართველოს კანონის მე-18 მუხლის მე-2 პუნქტისა და საქართველოს მთავრობის 2004 წლის 29 მაისის №43 დადგენილებით დამტკიცებული საქართველოს ლტოლვილთა და განსახლების სამინისტროს დებულების მე-5 მუხლის მე-2 პუნქტის „ნ” ქვეპუნქტის შესაბამისად, ვბრძანებ:
1. დამტკიცდეს საქართველოს ლტოლვილთა და განსახლების სამინისტროს კანცელარიის თანდართული დებულება.

2. ეს ბრძანება ამოქმედდეს გამოქვეყნებისთანავე.

ე. ასტემიროვა

საქართველოს ლტოლვილთა და განსახლების სამინისტროს კანცელარიის დებულება


მუხლი 1. ზოგადი დებულებები 

1. ეს დებულება განსაზღვრავს საქართველოს ლტოლვილთა და განსახლების სამინისტროს კანცელარიის (შემდგომში – სამინისტროს კანცელარია) სტატუსს, კანცელარიის მიზნებსა და ამოცანებს, უფლება-მოვალეობებს და აწესრიგებს მის საქმიანობასთან დაკავშირებულ სხვა ურთიერთობებს. 

2. სამინისტროს კანცელარია არის სამინისტროს სტრუქტურული ქვედანაყოფი, რომელიც თავის საქმიანობაში ხელმძღვანელობს საქართველოს კონსტიტუციით, „საქართველოს მთავრობის სტრუქტურის, უფლებამოსილებისა და საქმიანობის წესის შესახებ” და „საჯარო სამსახურის შესახებ” საქართველოს კანონებით, საქართველოს ზოგადი ადმინისტრაციული კოდექსით, სამინისტროს დებულებით, ამ დებულებითა და საქართველოს სხვა ნორმატიული აქტებით. 

3. სამინისტროს კანცელარია ახორციელებს საქმისწარმოებას სამინისტროში და უშუალოდ ექვემდებარება საქართველოს ლტოლვილთა და განსახლების მინისტრს (შემდგომში – მინისტრი).

4. სამინისტროს კანცელარიას აქვს მრგვალი ბეჭედი თავისი დასახელების აღნიშვნით.


მუხლი 2. სამინისტროს კანცელარიის მიზნები და ამოცანები 

1. სამინისტროს კანცელარიის მიზნებია:

ა) საქმისწარმოების სამუშაოების ორგანიზაცია;

ბ) საქმისწარმოების სამუშაოების ხელმძღვანელობა;

გ) საქმისწარმოების სამუშაოების კოორდინაცია;

დ) საქმისწარმოების სამუშაოების კონტროლი და რეალიზაცია;

ე) საქართველოს ზოგადი ადმინისტრაციული კოდექსის მოთხოვნათა დაცვის უზრუნველყოფა საჯარო რეესტრის წარმოების, საჯარო ინფორმაციისა და საჯარო ინფორმაციის ასლების ხელმისაწვდომობის ნაწილში. 

2. სამინისტროს კანცელარიის ამოცანებია: 

ა) დოკუმენტებზე მუშაობის მეთოდების სრულყოფა; 

ბ) საქმისწარმოების ერთიანი წესების, სახელმწიფო სტანდარტებისა და სხვა მოქმედი ნორმატივების შესაბამისად დოკუმენტირების, დოკუმენტებზე მუშაობის ორგანიზაციის, საინფორმაციო-საძიებო სისტემების, შესრულების კონტროლისა და დოკუმენტების არქივში გადასაცემად მომზადების უზრუნველყოფა; 

გ) დოკუმენტბრუნვის შემცირება, დოკუმენტების ფორმების უნიფიკაცია; 

დ) სამინისტროში საქმისწარმოების საკითხებზე ნორმატიული და ინდივიდუალურ-სამართლებრივი აქტების, მეთოდური ხასიათის დოკუმენტების შემუშავება;

ე) საქმისწარმოების სფეროში ახალი ტექნოლოგიების შემუშავება და მათი დანერგვის ხელშეწყობა;
ვ) სამინისტროს სხვა სტრუქტურული ქვედანაყოფებისათვის და ტერიტორიული ორგანოებისათვის მეთოდური დახმარების გაწევა საქმისწარმოებისა და ადმინისტრაციული წარმოების საკითხში.


მუხლი 3. სამინისტროს კანცელარიის ფუნქციები 

სამინისტროს კანცელარიის ფუნქციებია: 

ა) დოკუმენტების ტაბელისა და უნიფიცირებული ფორმების ალბომების შემუშავება, დანერგვა და წარმოება, მათში ცვლილებების შეტანა; 

ბ) დოკუმენტების საექსპედიციო დამუშავება, რეგისტრაციისა და დოკუმენტების მიხედვით სააღრიცხვო-საცნობარო სამუშაოთა განხორციელება; 

გ) შემოსული დოკუმენტების დროული განხილვისა და სამინისტროს ხელმძღვანელობისათვის წარდგენის ორგანიზაცია, ხელმძღვანელობის ხელმოსაწერად წარსადგენი დოკუმენტების გაფორმების სისწორის კონტროლი; 

დ) დოკუმენტების შესრულების მიმდინარეობის, დადგენილ ვადაში მათი გავლის, გაფორმებისა და შესრულების კონტროლის რეგულირება; დოკუმენტების შესრულების მიმდინარეობისა და შედეგების შესახებ ცნობების განზოგადება, ამ საკითხებზე ხელმძღვანელობის სისტემატური ინფორმირება; 

ე) დოკუმენტების დაბეჭდვის, ასლის გადაღებისა და ოპერატიული გამრავლების ორგანიზება; დოკუმენტების ბლანკების შემუშავება და დაპროექტება; 

ვ) სამინისტროს საქმეთა ნომენკლატურის შემუშავება, საქმეთა შენახვისა და დოკუმენტური ინფორმაციის ოპერატიული გამოყენების უზრუნველყოფა; 

ზ) მოქალაქეთა წინადადებებზე, განცხადებებსა და საჩივრებზე მუშაობის ორგანიზაცია; 

თ) კონტროლზე ასაყვანი დოკუმენტების განსაზღვრა; 

ი) შემოსული კორესპონდენციის დახარისხება და დაგზავნა; 

კ) სამინისტროს სტრუქტურულ ქვედანაყოფებსა და ტერიტორიულ ორგანოებში დოკუმენტებზე მუშაობის კონტროლის ორგანიზაცია; 

ლ) სამინისტროს სტრუქტურული ქვედანაყოფებისა და ტერიტორიული ორგანოების მიერ არქივისათვის ჩასაბარებელი საქმეების ფორმირებისა და გაფორმების სისწორის კონტროლის განხორციელება; 

მ) სამინისტროს კანცელარიის თანამშრომელთა სამუშაო ადგილების ორგანიზაცია.


მუხლი 4. კანცელარიის უფლებები და პასუხისმგებლობა 

1. კანცელარიას უფლება აქვს: 

ა) მიიღოს ზომები და განახორციელოს კონტროლი ჭარბი ინფორმაციის შესამცირებლად; 

ბ) აკონტროლოს და მოსთხოვოს სამინისტროს სტრუქტურული ქვედანაყოფებისა და ტერიტორიული ორგანოების ხელმძღვანელებს დაწესებულებაში დოკუმენტებზე მუშაობის დადგენილი წესების შესრულება; 

გ) გამოითხოვოს სამინისტროს სტრუქტურული ქვედანაყოფების, ტერიტორიული ორგანოებისა და სხვა დაწესებულებებისაგან საქმისწარმოებასთან დაკავშირებული მუშაობისათვის საჭირო ცნობები; 

დ) შეამოწმოს სტრუქტურულ ქვედანაყოფებსა და ტერიტორიულ ორგანოებში საქმისწარმოების ორგანიზაცია და შედეგები შეატყობინოს სტრუქტურული ქვედანაყოფის, ტერიტორიული ორგანოსა და სამინისტროს ხელმძღვანელობას შესაბამისი ზომე-ბის მისაღებად; 

ე) დადგენილი წესით ხელმძღვანელობის დავალებით დოკუმენტების პროექტების მომზადებაში ჩააბას სამინისტროს სტრუქტურული ქვედანაყოფის საჯარო მოსამსახურეები; 

ვ) შემსრულებლებს დაუბრუნოს არასწორად მომზადებული დოკუმენტები საბოლოო დამუშავებისათვის; 

ზ) არ გაატაროს რეგისტრაციაში და შესაბამის სტრუქტურულ ქვედანაყოფთან შეთანხმებით დააბრუნოს უკან სამინისტროში შემოსული არასწორად გაფორმებული და არსებული წესის დარღვევით შემოსული ოფიციალური დოკუმენტი; 

თ) განახორციელოს საიდუმლო საქმისწარმოებისა და საიდუმლო რეჟიმის დაცვის კონტროლი;

ი) გასცეს საჯარო ინფორმაცია და საჯარო ინფორმაციის ასლები დადგენილი წესით;

კ) განსაზღვროს ავტომატიზაციას დაქვემდებარებული საქმისწარმოების ამოცანები; 

ლ) შეიმუშაოს საქმისწარმოების უზრუნველსაყოფად საჭირო სამართლებრივი აქტები და ინსტრუქციები; 

მ) დოკუმენტებზე მუშაობის დადგენილი წესების დარღვევის ყველა შემთხვევაში სამინისტროს ხელმძღვანელობას წარუდგინოს წინადადებები ადმინისტრაციული ზომების მისაღებად. 

2. სამინისტროს კანცელარია პასუხისმგებელია: 

ა) სამინისტროში დოკუმენტებზე მუშაობის დადგენილი წესის შესრულების უზრუნველყოფაზე; 

ბ) სამინისტროს ხელმძღვანელობის მითითებებისა და დავალებების შესრულებაზე;

გ) სამინისტროში ოფიციალურ საიდუმლო და არასაიდუმლო კორესპონდენციაზე მუშაობის დადგენილი წესების შესრულების უზრუნველყოფაზე, საიდუმლოების რეჟიმის დაცვაზე;

დ) სამინისტროს საჯარო რეესტრის სწორად წარმოებისათვის, პირადი, კომერციული და პროფესიული საიდუმლოების დაცვის, საჯარო ინფორმაციისა და მისი ასლების კანონმდებლობით დადგენილ ვადებში გაცემაზე. 


მუხლი 5. სამინისტროს კანცელარიის ხელმძღვანელობა

1. სამინისტროს კანცელარიას ხელმძღვანელობს უფროსი, რომელსაც თანამდებობაზე ნიშნავს და თანამდებობიდან ათავისუფლებს მინისტრი. იგი უშუალოდ ექვემდებარება მინისტრს.

2. კანცელარიის უფროსი:

ა) ხელმძღვანელობს და წარმართავს კანცელარიის საქმიანობას;

ბ) ანაწილებს მოვალეობებს სამინისტროს კანცელარიის საჯარო მოსამსახურეებს შორის და აძლევს მათ მითითებებსა და განკარგულებებს;

გ) თვალყურს ადევნებს სამინისტროს კანცელარიის საჯარო მოსამსახურეების მიერ სამსახურებრივი მოვალეობების შესრულებას;

დ) ხელს აწერს ან ვიზას ადებს კანცელარიაში მომზადებულ დოკუმენტებს;

ე) ანგარიშვალდებულია საქართველოს ლტოლვილთა და განსახლების მინისტრის წინაშე;

ვ) წარმოადგენს სამინისტროს კანცელარიას საკუთარი მოვალეობების შესრულებისას და კანცელარიის სახელით წარუდგენს დასკვნებს მინისტრს; 

ზ) წარუდგენს სამინისტროს ხელმძღვანელობას წინადადებებს კანცელარიის სტრუქტურის, შტატების, მუშაობის ორგანიზაციის, კანცელარიის საჯარო მოსამსახურეების წახალისების ან დისციპლინური პასუხისმგებლობის დაკისრების თაობაზე;

თ) შუამდგომლობს სამინისტროს კანცელარიის მოსამსახურეთა კვალიფიკაციის ამაღლების შესახებ; 

ი) შუამდგომლობს იმ სახსრების გამოყოფის თაობაზე, რომლებიც საჭიროა კანცელარიის ამოცანების შესასრულებლად;

კ) ასრულებს სამინისტროს დებულებით, ამ დებულებითა და მინისტრის მიერ განსაზღვრულ სხვა ამოცანებს.


მუხლი 6. სამინისტროს კანცელარიის საჯარო მოსამსახურეები

1. სამინისტროს კანცელარიის საჯარო მოსამსახურეებს თანამდებობაზე ნიშნავს და თანამდებობიდან ათავისუფლებს მინისტრი.

2. სამინისტროს კანცელარიის საჯარო მოსამსახურეთა ფუნქციები განისაზღვრება მინისტრის მიერ დამტკიცებული თანამდებობრივი ინსტრუქციებით.

